SMERNICA KOMISIE 2006/28/ES
zo 6. marca 2006,
ktorou sa mení a dopĺňa na účely prispôsobenia sa technickému pokroku smernica Rady 72/245/EHS týkajúca sa rádiového odrušenia (elektromagnetickej kompatibility) vozidiel a smernica 70/156/EHS o aproximácii právnych predpisov členských štátov o typovom schvaľovaní motorových vozidiel a ich prípojných vozidiel
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel (1), a najmä na jej článok 13 ods. 2,
so zreteľom na smernicu Rady 72/245/EHS z 20. júna 1972 o aproximácii právnych predpisov členských štátov o rádiovom odrušení zážihových motorov motorových vozidiel (2), a najmä na jej článok 4,
keďže:
(1)
Smernica 72/245/EHS je jednou zo samostatných smerníc, ktoré sa týkajú postupu typového schvaľovania ustanoveného v smernici 70/156/EHS.
(2)
S cieľom zlepšiť bezpečnosť vozidiel podporou rozvoja a rozmiestňovania technológií, ktoré využívajú automobilové radarové zariadenia krátkeho dosahu, Komisia svojím rozhodnutím 2004/545/ES z 8. júla 2004, týkajúcim sa zosúladenia využitia rádiového frekvenčného spektra v pásme 79 GHz pre automobilové radarové zariadenie krátkeho dosahu v Spoločenstve (3), a rozhodnutím Komisie 2005/50/ES zo 17. januára 2005 o zosúladení rádiového frekvenčného spektra v pásme 24 GHz na časovo obmedzené využitie pre automobilové radarové zariadenie krátkeho dosahu na území Spoločenstva (4) zosúladila používanie dvoch pásiem rádiového frekvenčného spektra.
(3)
V súlade s rozhodnutím 2005/50/ES používanie automobilových radarových zariadení krátkeho dosahu v pásme 24 GHz je časovo obmedzené a členské štáty musia zaviesť monitorovací systém, cieľom ktorého je stanoviť počet vozidiel vybavených radarovým zariadením krátkeho rozsahu pásma 24 GHz, ktoré sú zaregistrované na jeho území.
(4)
V smernici 72/245/EHS, zmenenej a doplnenej smernicou 2005/49/ES (5), sa členským štátom poskytli primerané prostriedky na realizáciu tohto monitorovania. Touto smernicou sa zmenila a doplnila smernica 70/156/EHS.
(5)
Odvtedy je zrejmé, že spôsob poskytovania týchto údajov pre radarové zariadenia krátkeho dosahu v pásme 24 GHz možno zjednodušiť a že na monitorovacie účely nie je potrebné vyžadovať informácie o používaní radarových zariadení krátkeho dosahu v pásme 79 GHz v certifikáte o zhode dodatočne ešte k informáciám o radarových zariadeniach krátkeho dosahu v pásme 24 GHz, keďže 79 GHz pásmo neruší používanie iných zariadení a používanie tohto pásma nie je obmedzené. Je preto vhodné upraviť požiadavky v smernici 72/245/EHS, ktoré sa týkajú používania radarových zariadení krátkeho dosahu 24 GHz, a vypustiť požiadavky, ktoré sa týkajú používania radarových zariadení krátkeho dosahu v pásme 79 GHz. Táto smernica nemá vplyv na platnosť existujúcich povolení pre vozidlá, ktoré nie sú vybavené radarovými zariadeniami rozsahu 24 GHz.
(6)
Osvedčenia podľa vzoru, ktorý je uvedený v prílohe III C k smernici 72/245/EHS, vydávajú len technické služby. Žiadny iný orgán ani správa nie sú do tohto procesu zapojeníé. Ďalšie pečiatkovanie osvedčenia, ktoré sa momentálne vyžaduje, nie je nevyhnutné a musí sa odstrániť.
(7)
Smernica 72/245/EHS by sa preto mala primerane zmeniť a doplniť.
(8)
Zmeny a doplnenia smernice 72/245/EHS majú vplyv na smernicu 70/156/EHS. Je preto potrebné zodpovedajúcim spôsobom zmeniť a doplniť smernicu 70/156/EHS.
(9)
Opatrenia stanovené v tejto smernici sú v súlade so stanoviskom Výboru pre prispôsobovanie sa technickému pokroku, ktorý bol vytvorený na základe článku 13 smernice 70/156/EHS,
PRIJALA TÚTO SMERNICU:
Článok 1
Zmena a doplnenie smernice 72/245/EHS
Smernica 72/245/EHS sa mení a dopĺňa takto:
1.
V prílohe I sa bod 2.1.14 vypúšťa.
2.
Príloha II A sa mení a dopĺňa takto:
a)
bod 12.7.1 sa nahrádza nasledujúcim bodom:
„12.7.1.
vozidlo vybavené radarovým zariadením krátkeho dosahu v pásme 24 GHz: áno/nie/voliteľné (nehodiace sa prečiarknite)“;
b)
bod 12.7.2 sa vypúšťa.
3.
Dodatok k prílohe III A sa mení a dopĺňa takto:
a)
bod 1.3.1 sa nahrádza nasledujúcim bodom:
„1.3.1.
vozidlo vybavené radarovým zariadením krátkeho dosahu v pásme 24 GHz: áno/nie/voliteľné (nehodiace sa prečiarknite)“;
b)
bod 1.3.2 sa vypúšťa.
4.
V prílohe III C sa vypustia slová „pečiatka správy“ vrátane okolitého rámčeka.
Článok 2
Zmena a doplnenie smernice 70/156/EHS
Smernica 70/156/EHS sa mení a dopĺňa takto:
1.
Príloha I sa mení a dopĺňa takto:
a)
bod 12.7.1 sa nahrádza nasledujúcim bodom:
„12.7.1.
vozidlo vybavené radarovým zariadením krátkeho dosahu v pásme 24 GHz: áno/nie/voliteľné (nehodiace sa prečiarknite)“;
b)
bod 12.7.2 sa vypúšťa.
2.
Príloha III časť I oddiel A sa mení a dopĺňa takto:
a)
bod 12.7.1 sa nahrádza nasledujúcim bodom:
„12.7.1.
vozidlo vybavené radarovým zariadením krátkeho dosahu v pásme 24 GHz: áno/nie/voliteľné (nehodiace sa prečiarknite)“;
b)
bod 12.7.2 sa vypúšťa.
3.
Strana 2 prílohy IX pri všetkých modeloch certifikátu o zhode sa mení a dopĺňa takto:
a)
bod 50 sa nahradí takto a pridá sa táto poznámka pod čiarou:
„50.
Poznámky (6):
b)
body 50.1, 50.2 a 50.3 sa vypúšťajú.
Článok 3
Transpozícia
1. Členské štáty prijmú a uverejnia najneskôr do 30. júna 2006 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
Tieto ustanovenia sa uplatňujú od 1. júla 2006.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenia hlavných ustanovení vnútroštátneho práva, ktoré prijmú v oblasti pôsobnosti tejto smernice.
Článok 4
Nadobudnutie účinnosti
Táto smernica nadobúda účinnosť dvadsiatym dňom nasledujúcim po jej uverejnení v Úradnom vestníku Európskej únie.
Článok 5
Určenie
Táto smernica je určená členským štátom.
V Bruseli 6. marca 2006